Canada trekker seg fra Kyoto-avtalen

Canada trekker seg som første land formelt fra Kyoto-avtalen, opplyste miljøminister Peter Kent mandag.

13. desember 2011

Canada sa allerede på klimakonferansen i Durban i forrige uke at Kyoto-avtalen er mangelfull fordi den ikke omfatter alle de største utslippslandene, som USA og Kina, og at de derfor ville trekke seg.

– Som vi har sagt, for Canada er Kyoto fortid. Vi benytter oss av vår rett til å trekke oss, sa Kent, kort etter at han var kommet hjem fra Durban.

Tidligere har den konservative regjeringen i Canada gjort det klart at den ikke ville respektere forpliktelsene i Kyoto-avtalen.

Kyoto-avtalen er den eneste globale traktaten om begrensninger i utslipp av klimagasser. Men den gjelder bare for rike land, unntatt USA, som har nektet å ratifisere den.

På FN-konferansen i Durban ble det enighet om å arbeide mot en ny traktat som kan overta for Kyoto-avtalen, og som skal gjelde for alle land. I mellomtiden vil EU, Norge og noen få andre land fortsette å respektere Kyoto. (©NTB)